text: almenprævention
  
  publiceret: 2009-01-28 22:26:55+01:00
  Almenprævention, forebyggelse af uønsket adfærd hos borgerne ved hjælp af strafferetlig lovgivning og retsforfølgning. En almenpræventiv virkning kan skyldes både den afskrækkelse, der i en konkret valgsituation kan være forbundet med truslen om straf, og en dyberegående påvirkning af moralske og vanemæssige adfærdsnormer. Den enkelte persons lovlydighed i konkrete valgsituationer er kun delvis afhængig af den strafferetlige almenprævention; holdninger og vaner, som udspringer af opdragelse og andre påvirkninger, virker også med. For nogle vil bevidstheden om, at noget er forbudt, være tilstrækkelig. Herudover har det betydning for den enkeltes lovlydighed, at han/hun er bevidst om eksistensen af politi, domstole og fængsler samt om risikoen for opdagelse. Oplysning herom foregår ikke blot gennem kundgørelse af lovstof, men især gennem pressens dækning af politiets og domstolenes arbejde.
  Den enkeltes viden om opdagelsesrisiko, strafudmåling og vilkår for de indsatte i fængslerne er ofte meget upræcis, og straffens forestillede eller faktiske strenghed er sjældent afgørende for dens afskrækkende virkning. Mindre strafferetlige skærpelser eller formildelser påvirker derfor næppe kriminalitetens omfang, og mere drastiske skærpelser vil efter de flestes opfattelse være i strid med dansk retstradition.